Peter Skaarup (DF), 2001-03-22:
Jeg mener ikke, jeg har afsløret noget ukendskab til Europarådet.
Vi så dem bare gerne udvidet mere, sådan at man lagde et mere alvorligt pres på nogle af de lande.
Jeg opfatter det sådan, at der faktisk også i Europarådet er medlemmer, f.eks. hr. Søren Søndergaard, der mener, at man skal lægge meget hårdere pres på f.eks. Tyrkiet, som ikke overholder basale ting.
Det arbejde støtter vi.
Så når fru Elisabeth Arnold lægger op til, at jeg skulle have ukendskab til de ting, mener jeg sådan set ikke, at det er korrekt.
Med hensyn til andre lande er jeg da enig i, at det kan være svært.
Men jeg synes, at regeringen har ligget på sofaen i de her sager, ikke har fulgt op over for de lande.
Det ville da være skønt, hvis det, fru Elisabeth Arnold siger her, er et tegn på, at regeringen afgørende vil sætte ind med tommelskruerne over for andre lande.
Det første, man kunne gøre, var jo f.eks., at man sagde til de lande og områder, der modtager bistand fra Danmark: Jamen hvis I fortsat skal modtage den bistand, er et af kravene altså, at I tager jeres egne borgere retur.
Tænk på Palæstina f.eks., Arafats selvstyreområde dernede; dér modtager man meget bistand, men man er ikke nødvendigvis villig til at tage borgere retur.
Somalia er også begyndt at få bistand på forskellig vis via aktstykker i Finansudvalget, men er heller ikke i særlig høj grad villig til at modtage sine borgere retur. Så det er noget af det allerførste, som vi gerne vil at man skal gøre, hvis vi fik noget at skulle have sagt, hvad vi jo nok gør på et tidspunkt.
Med hensyn til Irak og Afghanistan: Jamen vi har diplomatiske forbindelser med de lande, så muligheden er der jo klart til at sige via FN og via de organer, som regulerer de her ting, at vi altså meget klart ønsker at markere over for landene, at de skal tage deres egne borgere retur.
Rusland nævnte jeg som eksempel.
Der har vi også diplomatiske forbindelser.
De er endog medlem af Europarådet.
Så det burde være nemt at lægge et afgørende pres på de lande.
Jeg synes, at vi er lidt ude i kanten af, hvad det her forslag egentlig handler om, men jeg svarer meget gerne på de spørgsmål, der bliver stillet, i det omfang de bliver stillet.
Spørgsmålet her går på: Hvad kan vi gøre?
Der vil jeg sige, at i forhold til Irak kan det måske være svært at gøre noget.
Vi kan ikke engang få Saddam Hussein til at rette sig ind efter de FN-sanktioner, som foreligger.
Men noget af det, man kunne gøre, var at sikre, at vi ikke i Danmark hele tiden bliver med at modtage asylsøgere, som vi gør i stort tal fra Irak, men i stedet for sørgede for, at nogle af de lande, vi har bedre kontakt med i området, oprettede flygtningelejre for personer, der kommer fra Irak.
Så ville vi lægge er pres ude i området på de pågældende personer, i stedet for at de kommer til Danmark og fritager Saddam Hussein og andre for problemerne.
Det var da i hvert fald et skridt, man kunne tage, og det samme i forhold til Afghanistan.
Så hvis vi kunne lave noget samarbejde med andre lande, som sikrer, at vi lægger et pres på hjemlandet, tror jeg, vi vil være nået meget langt.
Og dér giver vi gerne en del af ulandsbistanden til det.
Det var et tilbud, som De Radikale kan overveje.